钦定古今图书集成/明伦汇编/交谊典/第085卷 > 《五君咏五首》宋·颜延之
## 钦定古今图书集成/明伦汇编/交谊典/第085卷 > 《五君咏五首》宋·颜延之

阮步兵

阮公虽沦迹，识密鉴亦洞。沈醉似埋照，寓辞类托讽。
长啸若怀人，《越礼》自惊众。物故不可论，途穷能无恸。

嵇中散

《中散》不偶世，本自餐霞人。形解验𪐝仙，吐论知凝神。
立俗迕流议，寻山洽隐沦。鸾翮有时铩，龙性谁能驯。

刘参军

刘伶善闭关，怀情灭闻见。鼓钟不足欢，荣色岂能眩。
韬精日沈饮，谁知非荒宴。《颂酒》虽短章，深衷自此见。

阮始平

仲容青云器，实禀生民秀。达音何用深，识微在金奏。
郭奕已心醉，山公非虚觏。屡荐不入官，一麾乃出守。

向常侍

向秀甘淡薄，深心托豪素。探道好渊元，观书鄙章句。
交吕既鸿轩，攀嵇亦凤举。流连河里游，恻怆《山阳赋》。